钦定古今图书集成/方舆汇编/边裔典/第140卷 > 利未亚州
## 钦定古今图书集成/方舆汇编/边裔典/第140卷 > 利未亚州

天下第三大州，曰利未亚，南至大浪山，北至地中海，
东至西红海圣老楞佐岛，西至阿则亚诺海，大小共
百馀国。其地中多旷野野兽最盛，有极坚好文彩之
木，能入水土，千年不朽。迤北近海诸国，最丰饶。五谷
一岁再熟，每种一㪷，可收十石。谷熟时，外国百鸟皆
至其地，避寒就食，涉冬始归。故秋末冬初，近海诸地
猎取禽鸟无算。产葡萄，树极高大，生实繁衍，他国所
无。地既旷野，人或无常居，每种一熟，即移徙他处。野
地皆产异兽，因其处水泉绝少，水之所潴，百兽聚焉。
复异类相合，辄产奇形怪状之兽。有鸟名“亚既剌，乃”，
百鸟之王，羽毛黄黑色，高二三尺，首有冠钩，喙如鹰
隼，飞极高，巢于峻山石穴，生子令视日目不瞬者乃
留，寿最长久。老者脱毛，复生新羽。性鸷猛，能攫羊鹿
百鸟食之肉，经宿则不食。冒险者寻其巢，取其馀肉，
可供终岁。毒蛇能害其子，其性有知，觉则知。先寻一
种石置巢边，蛇毒遂解。有山狸似麝，脐后一肉囊，香
满其中辄病，向石上剔出始安。香如苏合油而黑，能
疗耳病。又产异羊甚钜，一尾便数十斤，味最美。毒蛇
能杀人，土人能制蛇者，蛇至其前，自能驱逐。此等人
世世子孙皆然。尊贵人行路，必觅此人相随。其地马
善走，又猛能与虎斗。界内名山，亚大辣者在西北，此
山最高，凡风雨露雷皆在半山。山顶终古晴明，视日
星倍大，国人呼为“天柱。”此方人夜睡无梦，甚为奇。有
月山，极险峻，不可跻攀。有狮山，在西南境，其上频兴
雷电，轰击不绝，不间寒暑。其在《曷噩剌》国，出银矿甚
多，取之不尽。其在西南海曰“大浪山”，海风迅急，浪极
大，商舶至此不能过，则退归。西洋。破船率在此处，过
之则大喜，可望登岸。此山而东，尝有暗礁，全是珊瑚，
刚者利若锋刃，海船最畏避。凡利未亚之国著者，曰
“厄日多，曰马逻可，曰弗撒，曰亚费利加，曰奴米第亚，
曰亚毘心域，曰莫讷木大彼亚，曰西尔得。”散处者，曰
“井巴岛，曰圣多默岛、意勒纳岛、圣老楞佐岛。”